รัฐบาลไทย-ข่าวทำเนียบรัฐบาล-​กรมการจัดหางาน เดินหน้ารับสมัครแรงงานไทยทำงานเกาหลี ขับเคลื่อนนโยบาย รมว.แรงงาน “พิพัฒน์” ส่งคนไทยทำงานต่างประเทศ 1 แสนอัตรา
วันจันทร์ที่ 5 กุมภาพันธ์ 2567
05/02/2567
​กรมการจัดหางาน เดินหน้ารับสมัครแรงงานไทยทํางานเกาหลี ขับเคลื่อนนโยบาย รมว.แรงงาน “พิพัฒน์” ส่งคนไทยทํางานต่างประเทศ 1 แสนอัตรา
กรมการจัดหางาน  เร่งเครื่องจัดส่งแรงงานไทยทํางานต่างประเทศ 1 แสนอัตรา เผยความคืบหน้า ปีงบ 67 เกาหลีใต้เพิ่มโควตาคนไทยทํางานผ่านโครงการ EPS กิจการอุตสาหกรรมการผลิต 6,715 อัตรา รับสมัครระหว่างวันที่ 10 - 13 กุมภาพันธ์ 2567
นายสมชาย มรกตศรีวรรณ อธิบดีกรมการจัดหางาน เปิดเผยว่า นายพิพัฒน์ รัชกิจประการ รัฐมนตรีว่าการกระทรวงแรงงาน มอบนโยบายสําคัญในการส่งเสริมและขยายตลาดแรงงานไทยในต่างประเทศ จํานวน 100,000 อัตรา ภายในปี 2567 ซึ่งกรมการจัดหางานพร้อมขับเคลื่อนนโยบายสู่การปฏิบัติอย่างเป็นรูปธรรม โดยปีงบประมาณ พ.ศ. 2567 จัดส่งแรงงานไทยไปทํางานต่างประเทศแล้ว จํานวน 21,281 คน ประเทศที่ส่งแรงงานไทยไปทํางานมากที่สุด 5 อันดับแรก ได้แก่ ไต้หวัน สาธารณรัฐเกาหลี ญี่ปุ่น มาเลเซีย สาธารณรัฐประชาธิปไตยประชาชนลาว ตามลําดับ และล่าสุดการเจรจาเพิ่มโควตาเป็นไปด้วยดี ทางสาธารณรัฐเกาหลีแจ้งความต้องการแรงงานไทย เพื่อไปทํางานตามระบบการจ้างแรงงานต่างชาติ (EPS) ในกิจการอุตสาหกรรมการผลิต จํานวน 6,715 อัตรา มากกว่าปีงบประมาณ 2566 ที่กําหนดโควตา 4,800 อัตรา และปีงบประมาณ 2565 ที่กําหนดโควตา 2,959 อัตรา โดยจะประกาศรับสมัครทดสอบภาษาเกาหลีและทักษะการทํางาน (Point System) ครั้งที่ 14 ระหว่างวันที่ 10 - 13 กุมภาพันธ์ 2567 ผ่านระบบออนไลน์ที่เว็บไซต์ toea.doe.go.th
นายสมชายฯ กล่าวว่า กระบวนการสอบคัดเลือกผู้สมัครจะเป็นไปอย่างโปร่งใส ประกาศรายชื่อผู้มีคะแนนรวมการทดสอบภาษาเกาหลี ทักษะการทํางาน และประสบการณ์การทํางานจากคะแนนสูงสุดลงมาจนครบจํานวนที่กําหนดตามโควตา ดังนั้นโปรดอย่าหลงเชื่อผู้ที่แอบอ้างว่าสามารถลัดคิวหรือส่งไปทํางานสาธารณรัฐเกาหลีโดยไม่ผ่านการทดสอบได้ โดยสําหรับคุณสมบัติเบื้องต้นต้องเป็นเพศชาย อายุระหว่าง 18 - 39 ปี ไม่จํากัดวุฒิการศึกษา สายตาไม่บอดสี ร่างกายสมบูรณ์ สุขภาพแข็งแรง และไม่เป็นโรคที่อาจจะเป็นอุปสรรคต่อการทํางาน หรือเป็นโรคติดต่อตามที่ทางการเกาหลีกําหนด มีความประพฤติดี ไม่มีประวัติกระทําผิดทางอาญาหรือเป็นภัยต่อสังคมและความมั่นคง เป็นบุคคลซึ่งไม่ถูกห้ามเดินทางออกนอกประเทศ ไม่มีประวัติการถูกเนรเทศ เคยถูกปฏิเสธการเข้าสาธารณรัฐเกาหลี หรือเคยกระทําผิดกฎหมายของสาธารณรัฐเกาหลี ไม่เคยพํานักอาศัยในสาธารณรัฐเกาหลีด้วยวีซ่า E-9 หรือ E-10 และต้องไม่มีประวัติเกี่ยวข้องกับยาเสพติดทุกชนิด โดยสามารถศึกษาวิธีการลงทะเบียน คุณสมบัติผู้สมัครและเอกสารที่เกี่ยวข้องที่เว็บไซต์ toea.doe.go.th เมนูข่าวประชาสัมพันธ์ หัวข้อ ประกาศรับสมัครทดสอบภาษาเกาหลีและ
ทักษะการทํางาน (Point System) ครั้งที่ 14 อย่างไรก็ตามผู้สมัครที่ได้รับการอนุมัติข้อมูลบัญชีรายชื่อเพื่อเสนอนายจ้าง มิได้รับรองว่าจะได้รับการคัดเลือกจากนายจ้างทุกคน กรณีมีนายจ้างคัดเลือกแต่ถูกยกเลิกสัญญาจ้างงาน จากความผิดของนายจ้างจะถูกนํารายชื่อเสนอให้นายจ้างรายใหม่คัดเลือกแต่หากความผิดเกิดจากผู้สมัครจะถูกลบรายชื่อออกจากระบบ หรือกรณีไม่มีนายจ้างคัดเลือกภายใน 1 ปี กรมการจัดหางานจะต่ออายุบัญชี รายชื่อให้ปีที่ 2 โดยไม่ต้องสมัครทดสอบภาษาเกาหลีและทักษะการทํางาน (Point System) ใหม่
ทั้งนี้ สามารถติดตามประกาศรายชื่อผู้ผ่านการทดสอบภาษาเกาหลีและทักษะการทํางาน (Point System) ครั้งที่ 14 ได้ที่เว็บไซต์กองบริหารแรงงานไทยไปต่างประเทศ doe.go.th/overseas สอบถามรายละเอียดเพิ่มเติมได้ที่ สํานักงานจัดหางานกรุงเทพมหานครพื้นที่ 1-10 สํานักงานจัดหางานจังหวัดทุกจังหวัด หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694